Eugen Nicolicea, unul dintre parlamentarii care au propus mai multe amendamente la legile Justiţiei, nu vrea să declare unde a făcut Facultatea de Drept şi în ce an a absolvit.

Potrivit CV-ului publicat pe site-ul Parlamentului, Eugen Nicolicea este de profesie inginer. Deputatul PSD a absolvit Facultatea de Electronică - secţia Calculatoare Electronice. Nici în acest caz nu sunt precizate Universitatea şi anul.

Jurnaliştii de la adevărul.ro au solicitat un răspuns din partea Camerei Deputaţilor, iar acesta a fost că legea privind liberul acces la informaţiile publice este aplicabilă doar instituţiilor, nu şi persoanelor fizice.

Întrebat de reporterii „Adevărul“ la ce Universitate şi în ce an a absolvit Facultatea de Drept, în condiţiile în care aceste date lipsesc din CV-ul său publicat pe site-ul Parlamentului, deputatul PSD Eugen Nicolicea a trecut la ameninţări: „Mă, băiatule, tu chiar nu înţelegi? Vrei să avem altfel de discuţii?”.